Diari Oficial de la Generalitat Valenciana


Sumari del DOGV 3218, del 06-04-1998 (1998/2173)

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni de Col·laboració entre l'administració general de l'estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació), per a la realització d'assajos de valor agronòmic.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3218

Data del DOGV
:   06-04-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/2173


Data del document
:   06-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni de Col·laboració entre l'administració general de l'estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació), per a la realització d'assajos de valor agronòmic. [1998/A2173]
  
Subscrit, després de la tramitació prèvia reglamentària, entre l'administració general de l'estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació), el dia 10 de desembre de 1997, un conveni de col·laboració per a la realització d'assajos de valor agronòmic, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0151/98, i que figura com a annex d'aquesta resolució.
  
València, 6 de març de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de Col·laboració entre l'administració general de l'estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació) per a la realització d'assajos de valor agronòmic
  
Madrid, 10 de desembre de 1997
  
Reunits
  
D'una banda, Loyola de Palacio del Valle-Lersundi, ministra d'Agricultura, Pesca i Alimentació, d'acord amb el que es disposa en el Reial Decret 762/1996, de 5 de maig, en nom i representació del Govern de la nació, d'acord amb l'Acord de 21 de juliol de 1995, del Consell de Ministres.
  
I de l'altra banda, Maria Àngels Ramón-Llin i Martínez, consellera d'Agricultura, Pesca i Alimentació de la Generalitat Valenciana, i expressament facultada per a aquest acte per l'Acord de 9 de desembre de 1997, del Govern Valencià.
  
Ambdues parts es reconeixen recíprocament capacitat legal per a obligar-se i atorgar aquest conveni, i amb aquest efecte,
  
Exposen
  
Que la Comunitat Autònoma Valenciana té competència exclusiva en matèria d'agricultura, dins del seu àmbit territorial, d'acord amb el que s'estableix en l'article 34, apartat 4, del seu estatut d'autonomia, i que l'administració general de l'estat, d'acord amb el que es disposa en l'article 149.1.13 de la Constitució, que li atribueix les bases i la coordinació general de l'economia, ha de fixar mecanismes per a l'ordenament i la coordinació en matèria de llavors i plantes de viver, per a la qual cosa és necessària la col·laboració amb diferents comunitats autònomes pel que fa a la realització d'assajos de valor agronòmic, a fi de poder dur a terme la inscripció de varietats en el Registre de Varietats Comercials.
  
Que, d'acord amb l'anterior i amb el Reial Decret 1.329/1985, de 17 de juliol, sobre traspàs de funcions de l'administració de l'estat a la Comunitat Autònoma Valenciana (apartat D3 de l'annex I), cal realitzar els assajos de valor agronòmic preceptius per a la inscripció de varietats en el Registre de Varietats Comercials de Plantes.
  
Una vegada determinat el Pla Nacional d'Assajos, segons consta en les respectives actes de les comissions nacionals d'estimació, els que tinguen lloc dins del territori d'aquesta comunitat autònoma seran realitzats per personal tècnic d'aquesta. Les despeses que origine la realització d'aquests assajos seran sufragades a càrrec dels crèdits que per a l'execució del Pla Nacional d'Assajos estan assignats al pressupost de la Direcció General de Produccions i Mercats Agrícoles, dins dels del Ministeri d'Agricultura, Pesca i Alimentació.
  
En virtut d'això, ambdues parts acorden la subscripció d'aquest conveni, d'acord i amb subjecció a les següents
  
CLÀUSULES
  
Primera. Objecte
  
És objecte d'aquest conveni la col·laboració entre el Ministeri d'Agricultura, Pesca i Alimentació i la Comunitat Autònoma Valenciana per a la realització d'assajos de valor agronòmic corresponents a l'àmbit territorial de la Comunitat Autònoma Valenciana.
  
Segona. Operacions que realitzarà la Generalitat Valenciana (Conselleria d'Agricultura, Pesca i Alimentació)
  
a) Executarà tots els treballs que pertoquen per a la correcta realització dels assajos seguint els protocols de cada una de les espècies.
  
b) Enviarà els resultats corresponents a la Subdirecció General de Llavors i Plantes de Viver de la Direcció General de Produccions i Mercats Agrícoles del Ministeri d'Agricultura, Pesca i Alimentació seguint els protocols de cada una de les espècies.
  
c) Avaluarà els treballs realitzats i participarà en la discussió dels resultats en els grups de treball de cadascuna de les espècies que es preveuen en aquest conveni, preparatoris de les comissions nacionals d'estimació.
  
Tercera. Operacions que realitzarà el Ministeri d'Agricultura, Pesca i Alimentació (Direcció General de Produccions i Mercats Agrícoles)
  
a) Elaborarà les llistes de varietats sobre les que s'assajarà de cada espècie d'acord amb les sol·licituds d'inscripció rebudes i amb l'òrgan competent de la comunitat autònoma.
  
b) Prepararà el disseny estadístic de cada assaig i els quaderns de camp i subministrarà les llavors objecte dels treballs, i també els protocols degudament actualitzats.
  
Tot això d'acord amb els serveis de llavors de la comunitat autònoma.
  
Quarta. Pla de treball
  
El pla de treball dels assajos serà el que s'inclou en l'annex I.
  
Cinquena. Seguiment
  
Durant el desenvolupament dels conreus, els membres de les comissions nacionals d'estimació i els tècnics de la Subdirecció General de Llavors i Plantes de Viver responsables de les diferents espècies realitzaran un seguiment d'aquelles espècies que figuren en els treballs d'aquest conveni.
  
Al final de la campanya, ambdues parts revisaran i certificaran l'execució del pla de treball previst.
  
Sisena. Valoració d'assajos
  
La valoració d'aquests assajos, segons el desglossament especificat en l'annex I, puja a la quantitat màxima de dues-centes cinc mil pessetes (205.000) pessetes, que pagarà el Ministeri d'Agricultura, Pesca i Alimentació a través de la Direcció General de Produccions i Mercats Agrícoles, a càrrec de la partida pressupostària 17.83.497M.578, a la Comunitat Autònoma Valenciana, una vegada finalitzats els treballs realitzats, d'acord amb els protocols en vigor.
  
Setena. Resolució
  
Serà causa de resolució del conveni l'acord entre les parts o l'incompliment de les obligacions per alguna d'elles; en aquest cas, serà requisit inexcusable la denúncia de l'incompliment i el conveni deixarà de tenir vigència als 15 dies.
  
Vuitena. Jurisdicció
  
Les qüestions litigioses que puguen sorgir de la interpretació i el compliment d'aquest conveni seran de coneixement i competència de l'ordenament jurisdiccional contenciós administratiu, d'acord amb el que es preveu en l'article 8.3 de la Llei 30/1992 i, si escau, de la competència del Tribunal Constitucional.
  
Novena. Durada del conveni
  
Aquest conveni tindrà efecte des de la data de subscripció fins al 15 de desembre de 1997. No obstant això, per acord entre les parts, podrà prorrogar-se per a campanyes successives.
  
I en prova de conformitat, com també per a la deguda constància del que s'ha convingut, les dues parts que hi intervenen signen aquest conveni per triplicat, al lloc i en la data indicats més amunt.
  
Pel Govern de la nació
  
Loyola de Palacio del Valle-Lersundi,
  
Ministra d'Agricultura, Pesca i Alimentació
  
Per la Comunitat Autònoma Valenciana
  
Maria Àngels Ramón-Llin i Martínez,
  
Consellera d'Agricultura, Pesca i Alimentació
  
ANNEX I
  
Assajos de valor agronòmic
  
València
  
Any 1997
  
Espècie Província Localitat Núm. var PTA
  
Arròs V Sueca 30 053.608